Werk jy van die huis af? Jy kan tuiskantooruitgawes van SAID eis - Jou Geld | Solidariteit WêreldJou Geld | Solidariteit Wêreld
Tuis › Artikels › Werk jy van die huis af? Jy kan tuiskantooruitgawes van SAID eis
Die SA Inkomstediens (SAID) het bevestig dat voltydse werknemers wat van die huis af werk gedurende die Covid-19-pandemie tuiskantooruitgawes sal kan eis.
As jy as 'n belastingbetaler verliese gely en uitgawes aangegaan het ten einde 'n inkomste te verdien, sal jy kan eis.
Die uitgawes wat jy as die belastingbetaler aangaan, moet direk verband hou met die bedryf van die besigheid. Byvoorbeeld, as jy jou skootrekenaar gebruik en jou werk vereis die gebruik van elektrisiteit of data, is dit koste wat aangegaan word om 'n inkomste te verdien.
Volgens die SAID kan werknemers uitgawes eis vir die instandhouding van 'n tuiskantoor as hulle aan die volgende vereistes voldoen:
Jy moes vir ses maande of langer van die huis af gewerk het.
Jou tuiskantoor moet minstens 20 vierkante meter groot wees.
Jy moet 'n toegewyde werkruimte hê, wat uit kantoorskryfbehoeftes en –toerusting kan bestaan.
Die kantoorruimte moet uitsluitlik vir die verrigting van werkpligte gebruik word.
Jou menslikehulpbronafdeling moet 'n brief voorsien wat verklaar dat jy van die huis af werk.
Daar kan van jou verlang word om jou huurooreenkoms of huiseienaarsdokument beskikbaar te stel.
Jy moet 'n strokie of bewys van betaling van uitgawes hou.
Tuiskantooruitgawes sluit die volgende in:
huur van perseel
die koste van herstelwerk aan die perseel
Die volgende is 'n paar punte wat in gedagte gehou moet word as jy 'n eis oorweeg:
As jou werkgewer jou vir datakoste of skryfbehoeftes vergoed het, hoef jy dalk nie belasting op die betalings te betaal nie.
As jy in opdrag van die werkgewer onkoste vir die werkgewer se besigheid aangegaan het, moet jy aan die eienaar daarvan rekenskap gee om te bewys dat daardie uitgawes slegs vir daardie doel aangegaan is.
As jy 'n werknemer is wat die meeste van die tyd kliënte in hul huise of kantore besoek om jou werk te doen, kom jy dalk nie vir belastingafslag in aanmerking nie.
Jy moet 'n toegewyde werkarea hê – jy kan nie sommer net jou eetkamertafel vir werk gebruik nie.
Jy kan eis vir 'n deel van die rente op jou verband of deel van die huishuur, sowel as munisipale heffings. Dit sal die vloeroppervlakte van jou tuiskantoor in vergelyking met die vloeroppervlakte van die hele huis in ag neem.
As jy 'n huiseienaar is wat vir tuiskantooruitgawes eis, kan dit jou ekstra aan kapitaalwinsbelasting (KWB) kos as jy verkoop. In die geval van primêre wonings word die eerste R2 miljoen rand van enige kapitaalwins by verkoop nie belas nie. As jy egter vir die
SAID sê dat 'n deel van jou huis nie 'n woning is nie maar 'n inkomstegenererende kantoor, word daardie deel van jou huis uitgesluit van die kapitaalwinsvrystelling.
As jy dus vir 10% van die vloerruimte van die huis as kantoor eis, kan 10% van die uiteindelike verkoopprys dus aan KWB onderworpe wees teen 'n koers van 40%. Die KWB-berekening neem egter in ag vir hoe lank jy jou tuiskantoor gebruik.
Business Insider: https://www.businessinsider.co.za/how-to-claim-home-office-expenses-2020-7
East Coast Radio: https://www.ecr.co.za/lifestyle/house-home/working-home-you-can-claim-home-office-expenses-sars/